LP's looi polisie oor slordige wapensyfers | Maroela Media
LP's looi polisie oor slordige wapensyfers
Die komitee eis dat die polisie korrekte syfers oor die vuurwapenamnestie aan hom voorlê. (Argieffoto: SA Polisie)
Die polisie se vergadering met lede van die portefeuljekomitee oor polisie is Dinsdag opgeskort omdat die syfers wat polisiebeamptes aan die portefeuljekomitee voorgelê het, deurspek was met foute.
'n Finale verslag oor die getal vuurwapens wat tydens die pas afgelope vuurwapenamnestietydperk ingedien is, sou aan die komiteelede voorgelê word.
Weens talle teenstrydighede in die polisie se syfers is hulle weggestuur om die syfers te rekonsilieer en 'n volgende keer betroubare syfers te verskaf.
Die komitee was uiters krities oor die teenstrydighede in statistieke wat voorgehou is en het benadruk dat dit 'n uitwerking op die oorsigrol van LP's het. Die komitee het die polisie ook gewaarsku oor die ernstige gevolge wanneer verkeerde inligting aan die parlement voorgehou word.
Die agterstand by die sentrale vuurwapenregister het LP's ook bekommer.
Die polisiebestuur het vroeër die versekering gegee dat 'n plan van aksie opgestel is om probleme by die register voor die aanvang van die nuwe amnestietydperk uit te stryk.
Vuurwapeneienaars en -organisasies kla reeds jare lank oor die agterstande met die verwerking van aansoeke vir wapenlisensies.
Vroeër vandeesweek het die polisie mense gevra om geduld aan die dag te lê in die verwerking van aansoeke. Volgens die polisie is die omkeertyd vir die verwerking van 'n lisensie nou 120 dae pleks van die gewone 90.
Die portefeuljekomitee was egter nie beïndruk met die polisie se syfers nie.
"Dit is kommerwekkend dat net 280 aansoeke in die 2020-'21-amnestietydperk verwerk is, terwyl 30 356 aansoeke ingedien is. Die komitee beskou dit as 'n aanklag teen die polisie se werk," het Tina Joemat-Pettersson, komiteevoorsitter, gesê.
Die komitee het ook onvoldoende kommunikasie oor die amnestietydperk deur die polisie en ander rolspelers in die bedryf betreur en waarsku dat dit die goeie bedoelings van die amnestie ongedaan kan maak.
Die komitee het die adjunkminister van polisie, Cassel Mathale, asook die nasionale polisiehoof, genl. Khehla Sitole, aangesê om die vuurwapenregister self te besoek om hulle van probleme te vergewis. Die twee moet daarna 'n verslag oor probleme saamstel en planne voorlê oor hoe dit opgelos gaan word.